b"\n_START_ARTICLE_\nTartu sutartis (Rusija\xe2\x80\x93Estija)\n_START_PARAGRAPH_\nTartu taikos sutartis (est. Tartu rahu 'Tartu taika')\xc2\xa0\xe2\x80\x93 taikos sutartis tarp Estijos ir Taryb\xc5\xb3 Rusijos, pasira\xc5\xa1yta 1920\xc2\xa0m. vasario 2 d., ja pasibaig\xc4\x97 Estijos kovos d\xc4\x97l nepriklausomyb\xc4\x97s._NEWLINE_Taryb\xc5\xb3 Rusija pripa\xc5\xbeino Estijos respublikos nepriklausomyb\xc4\x99 de jure ir atsisak\xc4\x97 vis\xc5\xb3 teisi\xc5\xb3 \xc4\xaf jos teritorij\xc4\x85. Sutartis nustat\xc4\x97 sien\xc4\x85 tarp Taryb\xc5\xb3 Rusijos ir Estijos respublikos ir apra\xc5\xa1\xc4\x97 est\xc5\xb3, pasitraukusi\xc5\xb3 \xc4\xaf Rusijos gilum\xc4\x85 d\xc4\x97l karo ir j\xc5\xb3 turto gr\xc4\xaf\xc5\xbeim\xc4\x85. Rusija sutiko sumok\xc4\x97ti Estijai 15 mln. aukso rubli\xc5\xb3, dal\xc4\xaf Rusijos imperijos aukso atsarg\xc5\xb3. I\xc5\xa1 Estijos pus\xc4\x97s sutart\xc4\xaf pasira\xc5\xa1\xc4\x97 Jaan Poska, i\xc5\xa1 Rusijos pus\xc4\x97s\xc2\xa0\xe2\x80\x93 Adolf Joffe, taip pat kiti sutarties dalyvi\xc5\xb3 atstovai._NEWLINE_Tartu sutartis laikoma Estijos respublikos gimimo liudijimu. Sutartis taip pat buvo labai svarbi ir Rusijai, tai buvo pirmoji jos tarptautin\xc4\x97 sutartis._NEWLINE_Taryb\xc5\xb3 Rusija kai kuri\xc5\xb3 savo pa\xc5\xbead\xc5\xb3 ne\xc4\xafvykd\xc4\x97, pvz., Tartu universiteto muziejaus kolekcija nebuvo gr\xc4\x85\xc5\xbeinta, est\xc5\xb3 repatriacijai buvo trukdoma, 1945 m. atimta dalis Setumos regiono."